open-index/open-wikipedia-markdown huggingface dataset:
מאזדה MX-5

**מאזדה MX-5** (בארצות הברית "מיאטה", וביפן "Eunos Roadster") היא מכונית רודסטר מבית מאזדה בעלת מנוע קדמי והנעה אחורית. המיאטה מוכרת כמכונית פתוחה (קבריולה) קטנה, עם משקל נמוך ורמת מורכבות מכנית פשוטה יחסית. ה-MX-5 נחשבת למכונית הרודסטר הנמכרת בהיסטוריה, עם מעל למיליון יחידות מכל הדורות יחד.

## היסטוריה
בשנת 1989 הוצג הדור הראשון בתערוכת הרכב בשיקגו. הוא היה להמשך רעיוני של המכוניות הפתוחות של שנות ה-60. הדור השני של המיאטה (NB) הושק בשנת 1998, הדור השלישי (NC) הושק בשנת 2005 והדור הרביעי (ND) הושק בשנת 2015.

מקור השם 'מיאטה' בגרמנית עתיקה במילה 'miete' שפירושה 'תגמול'. ביפן שווקה המיאטה תחת השם 'Eunos'. כשהוצג הדור השלישי מאזדה איחדה את כל שמות דגמי הרכב מסוג זה בעולם תחת השם MX-5, למעט ארצות הברית, שם היא עדיין משווקת בשם MX-5 מיאטה.

משנת 2008 המנוע של ה-MX-5 מורכב גם בדגמי מכונית הספורט היפנית מיטסוקה הימיקו.

בשנת 2013 חלה ירידה משמעותית במכירות. זאת עקב המשבר הכלכלי העולמי וההמתנה הארוכה להכרזת הדגם הבא, שארכה כמעט 10 שנים. שיתוף פעולה לבניית רודסטר משותף נחתם בין מאזדה ואלפא רומיאו בשנת 2012 אך זאת הודיעה כי היא נסוגה מהפרויקט. אלפא המשיכה לבדה ובשנת 2015 השיקה את פיאט 124 ספיידר.

בשנת 2016 זכתה ה-MX-5 במקום השלישי בתחרות מכונית השנה באירופה. באותה שנה זכתה בפרס מכונית השנה בצפון אמריקה.

## גלריה
### דור ראשון

Mazda Eunos Roadster (14911626116).jpg|דור ראשון מלפנים, 1994
1994 Mazda Eunos Roadster 1.8 Front.jpg|דור ראשון מלפנים, 1994
1990 Mazda MX-5 (NA) hardtop (2015-07-24).jpg|דור ראשון מאחור, גג קשיח


### דור שני
טקסט=פנים הרכב של מאזדה MX5 דור שני (NB) מודל 2005|ממוזער|פנים הרכב של מאזדה MX5 דור שני (NB) מודל 2005

2001-2005 red.jpg|דור שני, פנים
2002 Mazda MX5 1.8 Sport Black Interior.jpg|דור שני, מבט לתא הנהג ולוח מחוונים
MazdaMX5-001.jpg|דור שני, 1998–2005
Mazda MX5 rear 20070816.jpg|דור שני


### דור שלישי

Mazda MX5 - Flickr - andrewbasterfield.jpg|דור שלישי
2011 Mazda MX-5 PRHT -- 04-28-2011 rear.jpg|דור שלישי
2012 Mazda MX-5 (NC Series 2 MY13) hardtop (2012-10-26) 03.jpg|דור שלישי, פנים
2015 Canadian Autoslalom Championship 56 (cropped).jpg|דור שלישי


### דור רביעי

2015 Mazda MX-5 ND 2.0 SKYACTIV-G 160 i-ELOOP Rubinrot-Metallic LED-Scheinwerfer Front-Draufsicht.jpg|דור רביעי, משנת 2015
2015 Mazda MX-5 ND 2.0 SKYACTIV-G 160 i-ELOOP Rubinrot-Metallic Cockpit Interieur Innenraum.jpg|דור רביעי, פנים
2015 Mazda MX-5 ND 2.0 SKYACTIV-G 160 i-ELOOP Rubinrot-Metallic Frontalansicht LED-Scheinwerfer.jpg|דור רביעי, מלפנים
2015 Mazda MX-5 ND 2.0 SKYACTIV-G 160 i-ELOOP Heckansicht Rubinrot-Metallic.jpg|דור רביעי


## קישורים חיצוניים

* 

MX-5
קטגוריה:מכוניות ספורט
קטגוריה:דגמי מכוניות שהושקו ב-1989
קטגוריה:מכונית השנה בעולם
קטגוריה:כלי רכב יפניים
וסטרן דיגיטל

**וסטרן דיגיטל** (באנגלית: **Western Digital Corporation**, NASDAQ: *WDC*) היא חברה אמריקאית לאחסון נתונים דיגיטליים ואחת מיצרניות הדיסקים הקשיחים הגדולות בעולם, שהנהלתה שוכנת בסן חוסה, קליפורניה.
לחברה היסטוריה ארוכה כחברת אלקטרוניקה וייצור מעגלים מודפסים ומוצרי אחסון. היא נוסדה באפריל 1970 על ידי אלווין פיליפס, עבור מוטורולה, בשם "General Digital" כחברה לייצור ציוד בדיקות MOS והתפתחה מהרה לייצור מוליכים למחצה. ביולי 1971 שינתה את שמה ל-"Western Digital" והציגה את המוצר הראשון שלה - "WD1402A UART".

החברה מעסיקה כ-96,000 עובדים, נכון לשנת 2015.

במאי 2016 התמזגה וסטרן דיגיטל עם סנדיסק, חברה למוצרי זיכרון הבזק, לאחר שרכשה אותה תמורת 19 מיליארד דולר. המיזוג כלל גם את שלושת מרכזי הפיתוח בישראל (בכפר סבא, בתפן, ובעומר).

בפברואר 2025 סועפה בחזרה כלל פעילות זכרונות ההבזק של החברה - הן תחת המותג WD / Western Digital, והן תחת המותג SanDisk, ולרבות מרכזי הפיתוח בישראל - לחברת Sandisk החדשה, מה שהותיר את וסטרן דיגיטל עצמה ממוקדת בפיתוח וייצור דיסקים קשיחים בלבד לאחר הסיעוף.

## קישורים חיצוניים

* 

## הערות שוליים

קטגוריה:יצרני חומרה אמריקאים
קטגוריה:יצרני דיסקים קשיחים
קטגוריה:חברות אמריקאיות הנסחרות בנאסד"ק
קטגוריה:עמק הסיליקון: חברות
קטגוריה:מחוז סנטה קלרה
CISA (חוק)

**CISA** (ראשי תיבות של: **C**ybersecurity **I**nformation **S**haring **A**ct) הוא חוק אמריקאי שהוצג לראשונה לסנאט ביולי 2014, על ידי הסנאטורית דיאן פיינסטיין, שמטרתו "שיפור ביטחון סייבר בארצות הברית בעזרת שיתוף מידע על איומי סייבר, וכן למטרות נוספות".

החוק אמור לאפשר מידע על תעבורת נתונים ברשת בין הממשל האמריקאי לבין חברות טכנולוגיה וייצור. החוק עמד להצבעה והתקבל על ידי הסנאט ב־27 באוקטובר 2015.

מספר חברות טכנולוגיה גדולות הביעו את התנגדותן לחוק. החוק נכנס לתוקף בדצמבר 2015.

## קישורים חיצוניים
* דף הצעה S.2588 של פיינסטיין, באתר הקונגרס האמריקאי
* דף הצעה S.754 של ריצ'רד בר, באתר הקונגרס האמריקאי

## הערות שוליים

קטגוריה:ארצות הברית: חוקים פדרליים
קטגוריה:אבטחת מידע
קטגוריה:אבטחת מחשבים
קטגוריה:לוחמה קיברנטית בארצות הברית
הרמן פוירטש

גנרל חיל הרגלים **הרמן פוירטש** (בגרמנית **Hermann Foertsch**; 4 באפריל 1895 – 27 בדצמבר 1961) היה מפקד בכיר בורמאכט שפיקד על כוחות במלחמת העולם השנייה.

## ביוגרפיה
### קריירה מוקדמת
פוירטש נולד ב-4 באפריל 1895 בדרנו, שהשתייכה לאימפריה הגרמנית. בשנת 1913 התגייס פוירטש לצבא הגרמני הקיסרי, והצטרף לרגימנט הרובאים ה-175 (פרוסיה המזרחית ה-8), ולחם בשורותיו במהלך מלחמת העולם הראשונה, ואף נפצע במהלך הקרבות. בסתיו 1916 הועבר לרגימנט הסער ה-7, וב-18 בדצמבר 1917 הועלה לדרגת אובר לוטננט (סגן), וב-20 ביוני 1918 הועלה לדרגת האופטמן (סרן). על פעולותיו בקרבות קיבל את עיטורי צלב הברזל דרגה ראשונה ושנייה, צלב האבירים של מסדר בית הוהנצולרן עם חרבות, אות הפציעה בשחור, וצלב הכבוד של מלחמת העולם 1914/1918.

לאחר המלחמה נשאר פוירטש ברייכסווהר, ומילא בו תפקידי פיקוד ומטה. ב-1 באפריל 1930 מונה פוירטש למפקד פלוגה 6 ברגימנט הרגלים ה-17, וב-17 באוגוסט 1932 הועלה לדרגת מאיור (רב-סרן), והועבר למשרד המלחמה. ב-15 באוקטובר 1935 מונה למפקד הגדוד ה-4 ברגימנט הרגלים ה-4, וב-1 בינואר 1936 הועלה לדרגת אוברסט לוטננט (סגן-אלוף). ב-1 בפברואר 1937 מונה למדריך טקטיקה באקדמיה הצבאית, ב-1 ביוני 1938 הועלה לדרגת אוברסט (אלוף-משנה), וב-26 באוגוסט 1939 מונה לראש מטה המחוז הצבאי ה-8.

### מלחמת העולם השנייה
ב-21 באוקטובר 1939 מונה פוירטש לראש מטה הקורפוס ה-26, והשתתף עמו במהלך המערכה על צרפת כחלק מהארמייה ה-18 במסגרת קבוצת ארמיות B, ובשלב השני כחלק מהארמייה השנייה במסגרת קבוצת ארמיות A. בתחילת אוקטובר 1940 מונה פוירטש למפקד קורסי המטה הכללי בברלין, וב-10 במאי 1941 מונה לראש מטה של הארמייה ה-12, והשתתף עימה במערכה בבלקן. ב-1 בפברואר 1942 הועלה פוירטש לדרגת גנרל מיור (תת-אלוף), וב-1 בינואר 1943 מונה לראש מטה קבוצת ארמיות E, שהוקמה על בסיס הארמייה ה-12. ב-10 ביולי 1943 קיבל פוירטש על פעולותיו את עיטור הצלב הגרמני בזהב, וב-12 באוגוסט 1943 מונה לראש מטה קבוצת ארמיות F. ב-1 באוקטובר 1943 הועלה לדרגת גנרל לוטננט (אלוף), וב-28 במרץ 1944 מונה למפקד הדיוויזיה ה-21, שהייתה חלק מהקורפוס ה-28 במסגרת הארמייה ה-18. ב-27 באוגוסט 1944 קיבל פוירטש על פעולותיו את עיטור צלב האבירים של צלב הברזל, וב-21 בספטמבר 1944 מונה למפקד הקורפוס ה-10, שהיה חלק מהארמייה ה-18 במסגרת קבוצת ארמיות צפון. ב-9 בנובמבר 1944 הועלה פוירטש לדרגת גנרל חיל הרגלים (רב-אלוף), וב-20 בדצמבר 1944 פרש מתפקידו והועבר לעתודת המילואים. ב-15 בפברואר 1945 מונה פוירטש למפקד הארמייה ה-19, שהייתה חלק מקבוצת ארמיות G, וב-28 בפברואר מונה למפקד הארמייה הראשונה, שהייתה אף היא חלק מקבוצת ארמיות G. ב-6 במאי 1945 נכנע פוירטש בפני הכוחות האמריקנים בשם גנרל פרידריך שולץ וקבוצת ארמיות G ליד מינכן.

### לאחר המלחמה
פוירטש שוחרר מהשבי בתחילת 1948. לאחר שחרורו התגורר פוירטש במינכן, עד למותו ב-27 בדצמבר 1961.

## קישורים חיצוניים

* הרמן פוירטש באתר lexikon-der-wehrmacht בגרמנית

קטגוריה:גנרלים בוורמאכט
קטגוריה:מעוטרי צלב הברזל
קטגוריה:מעוטרי צלב האבירים
קטגוריה:מפקדי ארמיות גרמניות במלחמת העולם השנייה
קטגוריה:מפקדי גייסות גרמניה במלחמת העולם השנייה
קטגוריה:אנשי צבא גרמנים במלחמת העולם הראשונה
קטגוריה:חיילי הרייכסווהר
קטגוריה:גרמנים שנשבו במלחמת העולם השנייה
קטגוריה:מפקדי הארמייה הראשונה (ורמאכט)
קטגוריה:גרמנים שנולדו ב-1895
קטגוריה:גרמנים שנפטרו ב-1961
חטיבת טביב ראשון לציון

**חטיבת הביניים ע"ש מרדכי טביב** היא בין החטיבות הראשונות בראשון לציון והוקמה בשנת הלימודים ה'תשמ"ד (ספטמבר 1983). החטיבה נקראת על שמו של הסופר והמשורר מרדכי טביב שהיה תושב שכונת שיבת ציון בראשון לציון ותרם רבות לעיר בתחום התרבותי.

את החטיבה ניהלו:
* בין השנים ה'תשמ"ד - ה'תשמ"ו: ציפי לביא
* בין השנים ה'תשמ"ז - ה'תשנ"ז: רעיה בירן
* בין השנים ה'תשנ"ח - ה'תשע"ד: חגית גוטדינר
* בין השנים ה'תשע"ד - ה'תשפ"ג: דינה אלסנר-אדמי
* משנת הלימודים ה'תשפ"ד: הגר קון

במסגרת תהליך הארגון מחדש בחינוך העל-יסודי בעיר, השתלבה החטיבה במבנה בית הספר השש-שנתי "מקיף ו'" בשנת הלימודים ה'תשע"ו (2015/2016).

## מגמות
בחטיבה זו מגמות מגוונות כמו:

מגמת מופ"ת - (ראשי תיבות של **מ**תמטיקה, **פ**יזיקה ו**ת**רבות קהילתית). בעמותת מופת נכללים בתי ספר רבים בישראל, והם מדגישים את מקצועות המדעים המדויקים: מתמטיקה, כימיה, פיזיקה. במסגרת התרבות תלמידי כיתות מופת יוצאים לפעילויות העשרה כדוגמת קונצרטים בנוסף לפעילויות האחרות. תלמידי כיתת-מופ"ת ילמדו במתכונת שש-שנתית. כדי להתקבל לכיתה זאת תחילה יש לעבור 2 מכינות (תקופות קצרות של לימודים בהן לומדים אנגלית, מתמטיקה ופיזיקה, ואחרי כל מכינה יש מבחן) אשר בסופן בית הספר יקבע מי ילמד בכיתת מופת. (להרחבה)

מגמה מדעית טכנולוגית - היא תוכנית מצוינות יוקרתית, ייחודית ופורצת דרך לקידום עתידם של התלמידים בתחומי המדעים השונים. התוכנית חושפת את התלמידים בפני נושאים מתקדמים מתחום המדע והטכנולוגיה כגון ביולוגיה, כימיה, פיזיקה ומדעי המחשב. מטרת התוכנית היא לייצר מסלול מצוינות שש שנתי המוביל לתעודת בגרות איכותית בתחומי המדע והטכנולוגיה. התוכנית מופעלת בחטיבת הביניים ובחטיבה העליונה.

מגמת מחוננים- בשנת תשע"ח (2017) נפתחה כיתת מחוננים בחטיבה. המגמה שמה דגש על לימודי מקצועות העשרה כגון פיזיקה, פילוסופיה ומנדרינית.

מגמת ספורט (כיתת אתלטיקה קלה)- כיתות הספורט ההישגיות שפועלות בעידוד ובתמיכה של הנהלת
בית-הספר יצרו כיתות ספורט הישגיות, המבוקשות מאוד בעיר ובסביבה. מבין בוגרי המגמה ניתן למנות את פיטר פלצ'יק.

בכל שכבת גיל יש בין חמש לשש כיתות וכיתת חנ"מ.

### מגמות שהיו בעבר
מגמת ניו מדיה - כיתה הלומדת את תחומי האומנות, כגון: צילום וקולנוע, ציור, מחול, ואת מקצוע העיתונות.

## קישורים חיצוניים

* 
* פורטל החינוך של ראשון לציון
* קריית החינוך השש-שנתית "אלון" ע"ש יגאל אלון
* 

קטגוריה:ראשון לציון: בתי ספר
עולם המבוך

ממוזער|270px|כריכת המהדורה המחודשת של "ואנור", התרגום לעברית של "עולם המבוך"
**עולם המבוך** (Dungeon World) הוא משחק תפקידים שולחני מסוגת הפנטזיה שנוצר על ידי סייג' לאטורה ואדם קובל. המשחק משתמש במנוע האפוקליפסה, שיטה שנבנתה עבור משחק התפקידים עולם האפוקליפסה. המשחק פורסם כמשחק פנטזיה המשלב תחושות קלאסיות עם כללים מודרניים, והוא שוחרר תחת רישיון Creative Commons שיתוף ייחוס ברישיון זהה.

עולם המבוך תורגם לעברית בידי אביב מנוח וחגי גומפרט בשנת 2013 ונוסף אליו עולם מערכה עברי מקורי, בשם "ואנור". בשנת 2017 המשחק יצא במהדורה מחודשת. המשחק פורסם בתמיכת העמותה למשחקי תפקידים בישראל וזכה למענק הראשון לעידוד יצירה מטעם העמותה. הוא היה משחק התפקידים הראשון לעבור מימון המונים בישראל.

## מערכה
עולם המערכה בו מתרחש משחק עולם המבוך הוא לרוב פנטזיה רגילה, כאשר הנחיית השיטה למנחה היא "לצייר מפות, להשאיר חלקים ריקים", כך שהעולם נוצר תוך כדי המשחק.

### ואנור
**ואנור** הוא עולם מערכה בסוגת הפנטזיה עבור משחק תפקידים בשיטת עולם המבוך, הוא נוצר על ידי מעצב המשחקים הישראלי אביב מנוח בשנת 2001. ואנור הוא עולם בו אלפים, בני אנוש, אורקים, גמדים ועוד חיים ביבשת מלאה בקסם ובשרידים טכנומאגיים מהקיסרות האדירה שנפלה לפני שנים רבות.

## המשחק
עולם המבוך משתמש בשיטה הבסיסית מנוע האפוקליפסה. יש בו את אותן שש תכונות שיש לדמויות במבוכים ודרקונים (כוח, זריזות, חוסן, תבונה, חכמה וכריזמה). השיטה גם משתמשת במקצועות דומים לאלו שבמבוכים ודרקונים: טרובדור, כהן, דרואיד, לוחם, אלוף (פלאדין), סייר, נוכל ומכשף.

כמו משחקים אחרים המבוססים על מנוע האפוקליפסה, פעולות בעולם המבוך נקראות מהלכים. כאשר שחקן מבצע מהלך, הוא זורק שתי קוביות רגילות ומוסיף את מתאם היכולת שלו. תוצאה של 10 ומעלה היא הצלחה, 7-9 היא הצלחה חלקית או עם סיבוך, וב-6 ומטה המהלך נכשל אך הדמות זוכה בנקודת ניסיון.

כדי לייצג את הקשר בין הדמויות, לכל דמות יש קשרים אל הדמויות האחרות. קשרים לדוגמה:
* _________ חייב לי את חייו, גם אם הוא לא מודה בכך.
* נשבעתי להגן על _________.
* אני דואג לגבי יכולתו של __________ לשרוד במבוך.
* ___________ חלשלוש, אני אעשה אותו חזק כמוני.
החוקים המלאים של עולם המבוך באנגלית מפורסמים חינם באינטרנט.

## קישורים חיצוניים
* 

* החוקים המלאים של עולם המבוך באנגלית.
* אתר ואנור, התרגום של עולם המבוך לעברית.
* סקירה לואנור באתר הפונדק.
* פרק על ואנור בפודקאסט על כתפי גמדים.
* ואנור: משחק הרפתקאות בקטלוג הספרייה הלאומית.

## הערות שוליים

קטגוריה:משחקי תפקידים
מכונית השנה בצפון אמריקה

**מכונית השנה בצפון אמריקה** (באנגלית: **North American Car of the Year**) הוא פרס הניתן מדי שנה בשתי קטגוריות: "מכונית השנה" ו"משאית השנה" מאז שנת 1989. ההחלטה על הפרס ניתנת על ידי חבר שופטים המורכב מעיתונאי רכב מארצות הברית וקנדה. ההכרזה על הזוכים בפרס נעשית במהלך תערוכת הרכב של דטרויט המתקיימת בחודש ינואר.

## תהליך הבחירה
הרכבים המועמדים לפרס הם דגמים חדשים או דגמים שעברו שינוי משמעותי במהלך השנה האחרונה. מתוך כל המועמדות האפשרית נבחרות לבסוף 10 מכוניות ו-12 משאיות. הצבעת השופטים מבוצעת ב-2 שלבים: בשלב הראשון כל שופט מקבל 50 נקודות המתחלקות בצורה שווה בין קטגוריית הרכבים לקטגוריית המשאיות. כל שופט מחלק את הנקודות בין המועמדות על רצונו, כאשר סכום הנקודות המקסימלי שניתן לתת לרכב עומד על 10 נקודות. כל שופט רשאי לתת את הציון המקסימלי לרכב אחד בלבד בכל קטגוריה. 3 המכוניות והמשאיות הזוכות למספר הנקודות המצטבר הגבוה ביותר עולות לשלב הגמר.

בשלב הגמר מקבל כל שופט 10 נקודות לכל קטגוריה - השופט יכול לבחור לחלק את הנקודות בין המועמדות או לתת את כל הנקודות למועמדת אחת.

## רשימת המועמדות והזכיות לפי שנה וקטגוריה
בכל קטגוריה מופיעים שלושת הדגמים שהגיעו לגמר. הדגם המודגש הוא הזוכה בכל קטגוריה.

הערה: כלי הרכב שמועמדים או זוכים בתואר משאית השנה, אינם משאיות בכלל אלא בעיקר טנדרים, מסחריות ורכבי SUV. הם מגיעים לקטגוריה זו, מאחר שכלי רכב אלו מוכרים על פי החוק בארצות הברית כ-"Light truck", כלומר כמשאיות קלות.

## ראו גם
* מכונית השנה באירופה

## קישורים חיצוניים
* 

## הערות שוליים

קטגוריה:מכונית השנה באמריקה הצפונית
InfiniBand Trade Association

**InfiniBand Trade Association** הוא ארגון שמטרתו קידום תקן ה-InfiniBand. הארגון הוא קונסורציום. הארגון הוקם בשנת 1999 על ידי חברות טכנולוגיית תקשורת ומחשבים מובילות כגון: מלאנוקס, IBM, אינטל, אורקל, היולט פקארד ו-Cray.

## קישורים חיצוניים
* 

## הערות שוליים

קטגוריה:ארגוני תקינה
קטגוריה:אגודות מקצועיות
שרית חדד (אלבום)

**שרית חדד** הוא אלבום האולפן העשרים-ושנים של הזמרת שרית חדד. האלבום יצא ב-6 בינואר 2015 דרך חברת התקליטים NMC.

שרית חדד הוציאה את האלבום ללא שיווק או הודעה מוקדמת, האלבום כולל 16 רצועות וסגנונו הוא מוזיקה מזרחית עם אלמנטים של פופ, דאנס והשראות מלהיטי שנות ה-70 של המאה ה-20. לאחר צאת האלבום יצא הסינגל הראשון "חיכיתי לו" אשר זכה להצלחה גדולה בתחנות הרדיו בישראל ודורג במקום הרביעי בשנה שחלפה במספר ההשמעות לפי מדיה פורסט. בנוסף יצאו הסינגלים "מימי", "כינורות ינגנו" ו"אינתה דאיימן" בחודש יולי 2015. לאחר חצי שנה מצאת האלבום, האלבום הגיע למעמד של פלטינה לאחר שנמכרו יותר מ-30,000 עותקים ממנו. באוקטובר 2015 זכתה חדד בקליפ השנה בפרסי המוזיקה של ''MTV'' ישראל לשיר חיכיתי לו.

## רשימת רצועות

## נתוני מכירות

## קישורים חיצוניים

* 
* 

## הערות שוליים

קטגוריה:אלבומי שרית חדד
קטגוריה:אלבומי הפתעה
קטגוריה:אלבומים בעברית
קטגוריה:אלבומי פלטינה בישראל
קטגוריה:אלבומי חברת אבי גואטה הפקות בע"מ
קטגוריה:אלבומי חברת NMC יונייטד אנטרטיינמנט
הסגת גבול (פלילי)

**עבירת הסגת גבול** היא פגיעה במימוש זכויותיו הקנייניות של אדם במרחבו הפרטי, בדרך של כניסה או המשך שהייה בנכס מקרקעין (דירה לדוגמה) או מיטלטלין (כלי רכב לדוגמה) השייך לו במטרה להפחידו, להעליבו, להקניטו או לעבור עבירה כלשהי. ככלל, כניסה לנכס תיחשב כהסגת גבול רק אם נלווית לה מטרה בלתי חוקית

## מישור פלילי מול מישור אזרחי
יש להבדיל בין הסגת גבול במישור האזרחי, בין היתר כפי שהיא באה לידי ביטוי בסעיף 18 לחוק המקרקעין המאפשר עשיית דין עצמית בנסיבות מסוימות, לבין הסגת הגבול במישור הפלילי הקבועה בסעיף 447 לחוק העונשין אשר מגדיר את הפעולה כעבירה בת ענישה.

## הגדרות הסגת גבול
סעיף 447 לחוק העונשין קובע כי אדם יוגדר כמסיג גבול רק במקרה שפעל באחת מהדרכים הבאות על מנת להפחיד, להעליב, להקניט מחזיק בנכס או לעבור עבירה.
# נכנס לנכס (לתוכו או על פניו).
# לאחר שנכנס לנכס, נשאר שם שלא כדין.

### מהו נכס ומהי כניסה לנכס?
ההגדרה של נכס כוללת הן נכסי מקרקעין (דירה או בית עסק, לדוגמה) והן נכסי מיטלטלין (כלי רכב, לדוגמה).

כניסה לנכס יכולה להיות גם הכנסת חלק מגופו של מסיג הגבול (לדוגמה: בעיטה על דלת דירה, הכנסת ראש או יד, צלצול בפעמון דירה באופן ממושך ועוד).

### הישארות בנכס
החלופה השנייה של עבירת הסגת גבול היא הישארות מסיג הגבול לאחר כניסה (אליו או על פניו) כדין. משמעות חלופה זו היא כי אדם נכנס לנכס באופן חוקי, אך הישארותו לאחר מכן אינה כדין, כלומר בניגוד לרצונו של מחזיק הנכס ולאחר דרישה שלא נענתה, כי יעזוב את הנכס.

אדם שנכנס לנכס בהסכמה אך בהמשך, מחזיק הנכס דורש ממנו לעזוב והוא מסרב לבקשה, הרי המעשה ייחשב כהסגת גבול.

### מיהו מחזיק בנכס?
המחזיק בנכס אינו בהכרח הבעלים הרשומים של הנכס. לפי הגדרת החוק, החזקה זמנית של אדם בנכס היא מספקת על מנת שיוגדר כמחזיק בנכס.

## היסוד הנפשי הנדרש
על מנת להרשיע אדם בעבירה זו, הכניסה לנכס צריכה להיעשות לשם הפחדת מחזיק הנכס, העלבתו, הקנטתו או לשם ביצוע עבירה, על כן כניסה כשלעצמה אינה מספקת. יחד עם זאת, לא נדרש כי מחזיק הנכס יוקנט, יופחד הלכה למעשה או שתבוצע עבירה בפועל. מספיק כי עניין זה יהווה בגדר מטרה של מסיג הגבול או במקרה וידע (בהסתברות גבוהה) כי התנהגותו תביא לתוצאה האסורה של הפחדת מחזיק הנכס, העלבתו וכו'.

בנוסף, אין חובה כי מחזיק הנכס יהיה נוכח פיזית בנכס. די בכך כי ברגע ששמע שנכנסו לנכס שבבעלותו, גרם לו הדבר לתחושה כי הוא מוקנט או מאוים (גם בדיעבד).

## מסגרת הענישה
במידה ואדם יוגדר כמסיג גבול, בית המשפט יהיה רשאי לקבוע לו עונש של עד שנתיים מאסר. עם זאת, במידה ואדם שהסיג גבול עשה זאת כאשר הוא נושא נשק חם או קר, ניתן יהיה להחמיר בעונשו ולקבוע לו עונש של עד ארבע שנות מאסר.

## קישורים חיצוניים

## הערות שוליים

קטגוריה:דיני מקרקעין
קטגוריה:חוק העונשין
קטגוריה:פשעים כלכליים
זבלודוב

**זבלודוב** (בפולנית: **Zabłudów**) היא עיירה במחוז ביאליסטוק שבפרובינציית פודלסיה בפולין, בה התקיימה עד השואה קהילה יהודית גדולה.

## תולדות היישוב
בשנת 1553 הוענקו ליישוב זכויות עיר, ובמאה ה-17 התקיימה בו פעילות של הקלוויניזם, והתגוררו בו בני משפחת רדזיוויל.

## יהודי זבלודוב
[שמאל|ממוזער|[בית כנסת|בית הכנסת העתיק של זבלודוב, אשר הועלה באש בשואה, בתצלום משנת 1895]]
בין מלחמות העולם נמנו בעיירה כ-2,000 יהודים, כשני שלישים מתושביה, והתקיימה בה פעילות ציונית ופעילות של ארגון הבונד, וכן פעלו בה תלמוד תורה ובית ספר עברי.

בספטמבר 1939, בעקבות הסכם ריבנטרופ–מולוטוב, נכללה העיירה בתחום השליטה הסובייטי, והגיעו אליה פליטים יהודים רבים ממערב פולין.

ב-27 ביוני 1941, במהלך מבצע ברברוסה, כבשו הגרמנים את העיירה, ומיד העלו באש את בית הכנסת העתיק, שנבנה במחצית הראשונה של המאה ה-17. בד בבד, ביצעו הגרמנים מעשי התעללות ביהודי העיירה, ובין היתר, ברב הקהילה. בהמשך, הטילו הגרמנים על יהודי העיירה גזירות שונות, ובהן חובת ענידת טלאי צהוב, הגבלות תנועה, החרמת רכוש וגיוס לעבודות כפייה.

בינואר 1942 רוכזו יהודי העיירה בגטו שהוקם בבית חרושת בה, בו שררו תנאי מחיה קשים וצפיפות רבה. בעקבות העברת חלק מיהודי הגטו בעיירה לגטו פרוז'ני, צומצם שטח הגטו.

ב-2 בנובמבר 1942 רוכזו יהודי הגטו הנותרים, והובלו בעגלות לגטו ביאליסטוק, משם שולחו בהמשך החודש למחנה ההשמדה טרבלינקה. אחר המסתתרים והנמלטים מהעיירה ערכו הגרמנים מצוד, ורצחו רבים מהם.
ממוזער|אנדרטת זבלודוב במחנה טרבלינקה
כיום קיימת מצבה לזכר יהודי זבלודוב במקום בו היה מחנה טרבלינקה.

### רבני העיירה
*רבי אלעזר קאליר (בשנת תקכ"ו)
*רבי ברוך בענדט ב"ר משה מחבר הספר "נר תמיד" (בשנת תקס"ג)
*רבי יוסף ב"ר אברהם אבלי (תרט"ז-ג' באדר תרמ"ו)
*רבי אלחנן צבי לאפ (כמה חודשים עד שנפטר באדר תרמ"ו)
*רבי יוחנן מירסקי - רבה האחרון שנספה בשואה

## לקריאה נוספת
* מ. צאנין, **זאבלודובה** בתוך: **תל עולם: מסע על פני מאה קהילות נחרבות**, תל אביב: המנורה, 1962. עמ' 181–183 (תיאור של המקום מיד לאחר מלחמת העולם השנייה ומבט האוכלוסייה המקומית על חיסול היהודים והשימוש בשללם)

## קישורים חיצוניים

* 
* 
* 
* 
* 
* 

קטגוריה:פודלסיה: יישובים
קטגוריה:פודלסיה: עיירות יהודיות
קטגוריה:גטאות בפולין
קטגוריה:קהילות יהודיות שהושמדו בשואה
קטגוריה:יישובים שהוקמו במאה ה-16
פנטזיה אפלה

[ממוזער|250 פיקסלים|[טירה גותית אפלה הנשמרת על ידי אל-מתים בלב סופה קודרת. השילוב של אימה ועל-טבעי יוצר פנטזיה אפלה.]]
**פנטזיה אפלה** היא סוגת פנטזיה ביצירות ספרותיות, אמנותיות וקולנועיות המשלבות נושאים מפחידים וקודרים של פנטזיה. באופן נרחב המונח משמש להתייחסות ליצירות פנטזיה בעלות אופי קודר, אווירה מאיימת ותחושות פחד.

## סקירה
קשה להגדיר בבירור את הפנטזיה האפלה. גרטרוד בנט כונתה האישה ש"המציאה את הפנטזיה האפלה". צ'ארלס גרנט וקרל וונגר הם אלו שקבעו את המונח, אבל כל אחד מהסופרים הללו התייחס לסגנון שונה של ספרות. ברייאן סטבלפורד הגדיר את הפנטזיה האפלה כסיפורי פנטזיה בעלי "מאפיינים של אימה בדיונית". סטבלפורד גם מצביע על כך שפנטזיה אפלה מתרחשת דווקא בעולמות שאינם עולמנו הרגיל, מאחר שבמקרים כאלה ההגדרה הנכונה תהיה "אימה על-טבעית".

סופרים שונים ומבקרי ספרות שונים השתמשו במושג בצורות שונות. עם זאת, לרוב היצירות שהוגדרו כפנטזיה אפלה יש מאפיינים דומים מעבר להתרחשות על-טבעית מאיימת.

סופרים מסוימים משתמשים במונח פנטזיה אפלה או ספרות גותית כשם נרדף לספרות אימה, מאחר שהמילה 'אימה' נראית להם קשה מדי.

## יצירות מבוססות אימה
[ממוזער|250 פיקסלים|סוגים נפוצים של [אל-מתים (בכיוון השעון): זומבי, ערפד, רוח רפאים ושלד מהלך.]]
צ'ארלס גרנט מצוטט לרוב כמי שטבע את המונח פנטזיה אפלה. גרנט הגדיר אותה כ"סוג של סיפור בו האנושות מאוימת על ידי כוחות שמעבר להבנה האנושית". פנטזיה אפלה בפיו הייתה בעלת מאפייני אימה ואלימות רבים.

פנטזיה אפלה משמשת לעיתים גם כדי להגדיר סיפורים המתרחשים מנקודת מבטה של מפלצת או ממבט אוהד על ישויות אימה על-טבעיות. סאנדמן של ניל גיימן הוא דוגמה לסגנון זה של פנטזיה אפלה. מה שמבדיל בין ספרות זו לספרות אימה הוא שבדרך כלל ספרות אימה מתמקדת בקרבנות ובניצולים, בעוד שפנטזיה אפלה מתמקדת ביצורים המרושעים.

במובן כללי יותר, פנטזיה אפלה משמשת כמילה נרדפת לאימה על-טבעית, כדי להבחין בין סיפורי אימה המכילים אלמנטים על-טבעיים לאלו שלא. למשל, סיפור על אדם זאב או ערפד יכול להיות פנטזיה אפלה, ואילו סיפור על רוצח סדרתי יהיה אימה בלבד. סטבלפורד הגדיר פנטזיה אפלה כסיפורים בהם האימה היא חלק מהאסתטיקה של הסיפור ולא המהות שלו.

## יצירות מבוססות פנטזיה
קרל ווגנר טבע את המונח פנטזיה אפלה בהקשרים פנטזיים יותר. על פיו, סיפורי פנטזיה או חרבות וכשפים שכוללים גיבורים מרושעים או מוסר מעורפל יכולים להיחשב לפנטזיה אפלה.

ספריהם של ה"פ לאבקראפט וסופרים דומים מוגדרים כפנטזיה אפלה, מאחר שהעולמות הבדיוניים שלהם מכילים אלמנטים רבים של אימה.

לעיתים משתמשים במונח פנטזיה אפלה כדי לתאר ספרי פנטזיה של סופרים שרוב עבודותיהם היו בתחום האימה. כך למשל סדרת המגדל האפל של סטיבן קינג.

זיכיון רייבנלופט — ספין אוף לזיכיון רומח הדרקון — הוא פנטזיה אפלה שעוסקת במישוק קיום מקביל לקרין שמורכב מממלכות קודרות הנשלטות על ידי אדוני אופל (שלרוב גם מהווים את גיבורי הספרים בסדרה) ומאוכלסות בייצורים מפלצתיים ואל-מתים מרושעים.

## מדיות אחרות
משחקי וידאו פנטסטיים בעלי מאפיינים קודרים ואפלים מוגדרים כפנטזיה אפלה.

זיכיון המשחקים דיאבלו מוגדר כפנטזיה אפלה בגלל מאפייני האימה והחושך שבו.

סדרת משחקי סולז, בהם Dark Souls ו-Elden Ring מאופיינים באווירה ואסתטיקה של פנטזיה אפלה.

זיכיון עידן הדרקון (Dragon Age) מוגדר לרוב כפנטזיה אפלה, אם כי לעיתים הוא מסווג כפנטזיה גבוהה עם מאפיינים למבוגרים בלבד.

## ראו גם
* ספרות גותית
* פנטזיה
* ספרות אימה

## קישורים חיצוניים

* רשימת ספרי פנטזיה אפלה לדוגמה מתוך הקטלוג של הספרייה האזורית של וילאמברג

## הערות שוליים

*
*
משה אדרי (קצין צה"ל)

**משה אדרי** (נולד ב־3 באפריל 1962) הוא קצין צה"ל במילואים בדרגת תת-אלוף, המכהן כראש הוועדה לאנרגיה אטומית. קודם לכן שימש כעוזר שר הביטחון להתגוננות, כראש אגף אמצעים מיוחדים במשרד הביטחון וכראש מנהלת תקומה האמונה על שיקום יישובי עוטף עזה.

## ביוגרפיה
אדרי נולד ב-1962 בנצרת עילית. למד בבית הספר ניר העמק. התגייס לחטיבת גולני, עבר קורס קציני חי"ר ולחם במלחמת לבנון הראשונה. במהלך שירותו כמפקד פלוגה בגולני, בספטמבר 1984 נפצע באורח קשה בתאונת אימונים וידו השמאלית נקטעה. לאחר תקופת שיקום שירת כראש מדור תורת לחימה במפקדת קצין חי"ר וצנחנים ראשי.

הוא עבר לחיל האוויר ומונה לקצין אג"ם ביחידה הטקטית לחילוץ מיוחד (669), ב-1990 מונה לסגן מפקד היחידה תפקיד בו שירת עד 1992. לאחר שסיים לימודי תואר ראשון בלימודי המזרח התיכון ואפריקה באוניברסיטת חיפה מונה למפקד טייסת מכין בבית הספר לטיסה. בתפקידו הבא שירת כראש ענף אימונים במפקדת כוחות האוויר המיוחדים של חיל האוויר.

ביולי 1998 מונה למפקד היחידה הטקטית לחילוץ מיוחד (669) ופיקד עלייה עד 2001. לאחר מכן עמד בראש מפקדת כוחות האוויר המיוחדים. לאחר שסיים לימודי תואר שני במדיניות ציבורית באוניברסיטת בר-אילן, מונה למפקד על בסיס כנף 2. ב-2008 ריכז את פרויקט "דרך ארץ ושמיים" שמטרתו לחזק את הקשר בין צה"ל למערכת החינוך. שירת כראש חטיבת האמצעים המיוחדים באגף המבצעים.

ב-2011 השתחרר מצה"ל ושימש במשך כשלוש שנים וחצי כראש מערך בוועדה לאנרגיה אטומית. ביוני 2015 מונה לעוזר שר הביטחון להתגוננות וראש אגף אמצעים מיוחדים במשרד הביטחון. במסגרת תפקידו זה עמד בראש פרויקט "אנשי חיל" למאבק במגפת הקורונה.

ב-1 באוגוסט 2022 החל לכהן כיו"ר הוועדה לאנרגיה אטומית. לאחר טבח שבעה באוקטובר, ב-19 באוקטובר 2023 מונה במקביל לעמוד בראש מנהלת תקומה האמונה על שיקום יישובי עוטף עזה. ב-4 באוגוסט 2024 סיים את תפקידו כראש מנהלת תקומה.

## חיים אישיים
נשוי למיכל, שאותה הכיר בעת שהייתה פקידה פלוגתית בפלוגה שעליה פיקד, ולהם בן ושתי בנות.

## קישורים חיצוניים

* 
* 
* 
* 

## הערות שוליים

קטגוריה:בוגרי כפר הנוער ויצו ניר העמק
קטגוריה:מפקדי היחידה הטקטית לחילוץ מיוחד (669)
קטגוריה:ראשי האגף לאמצעים מיוחדים
קטגוריה:נכי צה"ל
קטגוריה:לוחמי חטיבת גולני
קטגוריה:תתי-אלופים בחיל האוויר
קטגוריה:מנכ"לי הוועדה לאנרגיה אטומית
קטגוריה:מפקדי בסיסים בחיל האוויר הישראלי
קטגוריה:נוף הגליל: אישים
קטגוריה:נושאי תפקיד רשמי במלחמת חרבות ברזל
קטגוריה:מלחמת חרבות ברזל: אישים
קטגוריה:חיילי חיל הרגלים במלחמת לבנון הראשונה
קטגוריה:ראשי חטיבת האמצעים המיוחדים
קטגוריה:ישראלים שנולדו ב-1962
ז'גוב

**ז'גוב** (בפולנית: **Rzgów**) היא עיירה בפרובינציית לודז' שבפולין, בה התקיימה עד השואה קהילה יהודית.

## תולדות היישוב
האזכור הראשון של היישוב הוא משנת 1378, ובשנת 1476 הוענקו לו זכויות עיר.

## יהודי ז'גוב
בין מלחמות העולם התקיימה בעיירה קהילה יהודית קטנה. באמצע יולי 1940, בעת הכיבוש הגרמני במלחמת העולם השנייה, הוקם בעיירה גטו, אליו הובאו יהודים מיישובי הסביבה.

במרץ 1941 גורשו מספר מיושבי הגטו שבעיירה לאיזביצה קויאווסקה. באוקטובר 1941 חוסל הגטו בעיירה, כאשר כל יהודי המקום נקברו חיים בבורות סיד ביערות קז'ימייז' ביסקופי הסמוכים.

## קישורים חיצוניים

* 
* 
* 
* 

קטגוריה:לודז' (פרובינציה): יישובים
קטגוריה:קהילות יהודיות בפולין
קטגוריה:גטאות בפולין
קטגוריה:יישובים שהוקמו במאה ה-14
יעקב יוסף זינגר

שמאל|ממוזער|230px|רבי יעקב יוסף זינגר
הרב **יעקב יוסף זינגר** (ז' בתשרי ה'ת"ש, 20 בספטמבר 1939 - ליל ח' בחשוון ה'תשע"ו, 20 באוקטובר 2015) היה רב וראש כולל, רבה האשכנזי של המועצה המקומית והעיר גבעת שמואל במשך 44 שנים.

## ביוגרפיה
נולד בעיירה וייצען שבהונגריה לרב יהודה דב זינגר שכיהן כרב הקהילה המקומית וניצל כילד מהשואה. בשנת 1950 עלה לארץ ישראל, בבחרותו למד בישיבת ערלוי "אהל שמעון" בירושלים שהייתה בראשות האדמו"ר מערלוי, נחשב ממקורביו לאורך שנות כהונתו. בהמשך למד אצל הרב שמואל הלוי ואזנר בישיבת חכמי לובלין בבני ברק. נישא למלכה מרים (נפטרה ב-2012).

אביו כיהן כרבה של המועצה המקומית גבעת שמואל, ולאחר פטירתו בשנת תשל"א, 1971, מונה הרב זינגר לכהן במקומו, תפקיד בו החזיק גם כאשר הפכה לעיר. במשך שנים התגורר בשכונת רמת אלחנן בבני ברק הסמוכה לגבעת שמואל, אולם לאחר הוראת רבו האדמו"ר מערלוי עבר להתגורר בגבעת שמואל.

כרב, עסק בהוראת הלכה ובפעילות חברתית וזכה בשל פעילותו בתואר יקיר העיר, יחד עם רבה הספרדי של העיר הרב אלעזר אלבז וראשי המועצה לשעבר, יעקב ויסמונסקי וירמי אולמרט.

לאורך שנות פעילותו בגבעת שמואל, הקים בה כולל אברכים ע"ש אביו בשם "זיו התורה" ועמד בראשו.

ההדיר שניים מספרי אביו לאחר פטירתו, "זיו השבת" ו"זיו המצוות".

נפטר בליל ח' בחשוון ה'תשע"ו 20 באוקטובר 2015, ונקבר בהר המנוחות בירושלים .

## לקריאה נוספת
* יעקב בכר, **אוהב ישראל באמת-חייו של הרב יעקב יוסף זינגר**, כולל מעל הזמן - גבעת שמואל, סיוון תשע"ו

## קישורים חיצוניים
* 
* מוטי סגל, הלך לעולמו הרב יעקב יוסף זינגר באתר "קוקר"
* 
* 
* 

## הערות שוליים

קטגוריה:בוגרי ישיבת חכמי לובלין-בני ברק
קטגוריה:גבעת שמואל: אישים
קטגוריה:יהודים הונגרים
קטגוריה:ניצולי השואה: הונגריה
קטגוריה:עולים בשנות ה-1950
קטגוריה:רבני ערים בישראל
קטגוריה:ראשי כולל אברכים ישראלים
קטגוריה:בוגרי ישיבת ערלוי
קטגוריה:יהודים הקבורים בהר המנוחות
קטגוריה:ישראלים שנולדו ב-1939
קטגוריה:ישראלים שנפטרו ב-2015
כלורמבוציל

**כלורמבוציל** (בלועזית: **Chlorambucil**, שם מסחרי: לוקראן) היא תרופה כימותרפית המשמשת לטיפול בלוקמיה לימפוציטית כרונית.
התרופה היא חומר אלקילציה אלקטרופילי שניתנת בצורת קפסולות לבליעה.
התרופה נמצאת ברשימת התרופות החיוניות של ארגון הבריאות העולמי.

## שימוש רפואי
כלורמבוציל משמשת בעיקר לטיפול בלוקמיה לימפוציטית כרונית בזכות הסבילות הגבוהה של האדם החולה כלפיה. בחולים צעירים הוחלפה על ידי פלודארבין כטיפול תרופתי ראשוני.
בנוסף, התרופה יכולה לשמש בטיפול של לימפומת הודג'קין, צורות מסוימות של לימפומה שאינה הודג'קין, מקרוגלובולינמיה (תסמונת וולדנסטרום), לימפומות ממאירות הכוללת לימפומה פוליקולרית ולימפוסארקומה.

## תופעות לוואי
תופעות הלוואי השכיחות ביותר הן דיכוי מח עצם וירידה בספירת גופי הדם המתבטאת בלויקופניה, נויטרופניה ותרומבוציטופניה.

תופעות לוואי אפשריות נוספות: 
* עייפות
* נטייה לזיהומים
* דלקת הלחמית
* ירידה במשקל
* הזעות ליליות
* רעילות לכבד
* נשירת שיער

כלורמבוציל, כמו חומרי אלקילציה אלקטרופילים אחרים, נקשר עם התפתחות של צורות נוספות של סרטן.

## התוויות נגד
התרופה לא מיועדת לשימוש במטופלים החולים במחלות שאינן ממאירות ובאנשים בעלי רגישות יתר לכלורמבוציל או חלק ממרכיביו.

## ראו גם
* Fludarabine בוויקיפדיה האנגלית

## קישורים חיצוניים

* עלון לרופא 
*דרכי פעולת התרופה, באתר PharmGKB

קטגוריה:תרופות לטיפול בגידולים
קטגוריה:תרופות לפי א'-ב'
ז'ורוויצ'י

**ז'ורוויצ'י** (בבלארוסית: **Жура́вічы**; ברוסית: **Журовичи**) הוא כפר במחוז הומל שבבלארוס, בו התקיימה עד השואה קהילה יהודית גדולה.

## תולדות היישוב
הכפר נזכר לראשונה במאה ה-15. בחלוקת פולין הראשונה בשנת 1772 נכלל הכפר בשטחי האימפריה הרוסית.

## יהודי ז'ורוויצ'י
בתחילת המאה ה-20 נמנו בכפר כ-1,600 יהודים, כ-60% מתושביו. בתקופה הסובייטית פעל בכפר בית ספר יידי.

ב-14 באוגוסט 1941, במהלך מבצע ברברוסה, נכבש בכפר בידי הגרמנים, ואלו הטילו תוך זמן קצר גזירות שונות על יהודיו, ובהן חובת ענידת טלאי צהוב. בהמשך, רוכזו יהודי הכפר בגטו, בו הועסקו בעבודות כפייה.

בדצמבר 1941 נרצחו 72 יהודים מהגטו. ב-1 בינואר 1942 נרצחו כל יתר יושבי הגטו בידי גרמנים ושוטרים בלארוסים בערוץ הנחל הסמוך לעיירה.

## קישורים חיצוניים

* 
* 
* 

קטגוריה:גטאות בבלארוס
קטגוריה:מחוז הומל: עיירות יהודיות
דון סטארי

**דון אלברט סטארי** (באנגלית: **Donn Albert Starry**; 31 במאי 1925 - 26 באוגוסט 2011) היה גנרל אמריקאי בדימוס, אשר שימש כראש פיקוד האימונים וההדרכה של צבא ארצות הברית (TRADOC).

## ביוגרפיה
סטארי נולד בניו יורק ווגדל בקנזס. בשנת 1943 התגייס סטארי לצבא ארצות הברית כטוראי. בהמשך שירותו נשלח לאקדמיה הצבאית ווסט פוינט. לאחר שסיים את חוק לימודיו ב-1948, והוסמך כקצין בדרגת לוטננט עבר הכשרה כלוחם, קורס קציני שריון ושימש כמפקד מחלקה ופלוגה כמו גם כקצין מטה בגדוד שריון. בהמשך לחם במלחמת קוריאה כקצין מטה בשורות הארמייה השמינית. במלחמת וייטנאם לחם סטארי כמפקד רגימנט הפרשים המשוריין ה-11 ופיקד עליו במהלך החדירה האמריקנית לקמבודיה בשנת 1970. אז נפצע מרימון יד בעת שנתקלו כוחותיו בחיילים מצבא צפון וייטנאם. לאחר מכן פיקד על בית הספר ללוחמת שריון של צבא ארצות הברית. בשנת 1974 נשלח סטאר על ידי ראש מטה הצבא, קרייטון אברמס לישראל בראש משלחת נציגים מפיקוד ההדרכה והאימונים של צבא ארצות הברית (TRADOC) במטרה לנתח את הישגי צה"ל במלחמת יום הכיפורים. המשלחת פגשה במוסה פלד, אביגדור קהלני ובכירים נוספים בצה"ל. בעקבות פגישות אלו, בדגש על לקחים מן הלחימה שניהלו כוחות צה"ל בחזית הצפון, עודכנה הדוקטרינה של צבא ארצות הברית.

בשנת 1976, והוא בדרגת גנרל, פיקד על הקורפוס ה-5 בגרמניה. לאחר מכן שימש כראש פיקוד ההדרכה והאימונים של צבא ארצות הברית והיה ממעצבי "קרב האוויר-יבשה", אסטרטגית הלחימה של הכוחות האמריקנים במלחמת המפרץ. בתפקידו האחרון שימש כראש פיקוד המוכנות האמריקני. הוא פרש לגמלאות בשנת 1983.

## קישורים חיצוניים

* שאול נגר, הלך לעולמו גנרל דון סטארי - ידיד גדול של ישראל, צה"ל והשריון, אתר עמותת "יד לשריון",  1 בספטמבר 2011.
* טל טובי, האגדה על מותו של התמרון היבשתי, מערכות, גיליון 417, פברואר 2008.
* בני מיכלסון, "ללחוץ קדימה" (PRESS ON) - כתבים נבחרים של הגנרל דון סטארי (STARRY), אתר עמותת "יד לשריון".
;מכתביו:
* FM-100-5 - שלבי ההתפתחות הטקטית, מערכות, גיליון 267, ינואר 1979, עמ' 22-26.
* הרחבת שדה הקרב - אמצעי להגדלת סיכויי הניצחון, מערכות, גיליון 286, פברואר 1983.
* 

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:מעוטרי כוכב הכסף
קטגוריה:אמריקאים מעוטרי אות לגיון ההצטיינות
קטגוריה:מעוטרי כוכב הארד
קטגוריה:גנרלים בצבא ארצות הברית
קטגוריה:מעוטרי לב הארגמן
קטגוריה:אנשי הכוחות המזוינים של ארצות הברית במלחמת וייטנאם
קטגוריה:מפקדי פיקוד האימונים וההדרכה של צבא ארצות הברית
קטגוריה:מפקדי הקורפוס החמישי בצבא ארצות הברית
קטגוריה:בוגרי האקדמיה הצבאית של ארצות הברית
קטגוריה:בוגרי מכללת פיקוד ומטה הכללי של צבא ארצות הברית
קטגוריה:אמריקאים שנולדו ב-1925
קטגוריה:אמריקאים שנפטרו ב-2011
הארמון המלכותי של מדריד

ממוזער|300 פיקסלים|הארמון המלכותי של מדריד
[שמאל|ממוזער|300px|מבט מ[קתדרלת אלמודנה]]
**הארמון המלכותי של מדריד** (בספרדית: **Palacio Real de Madrid**) הוא מעונה הרשמי של משפחת המלוכה של ספרד בעיר הבירה מדריד, אך הוא משמש כיום בעיקר לטקסים לאומיים. מלך ספרד פליפה השישי ובני משפחתו בחרו להתגורר בארמון צנוע יותר בפרברי מדריד, ארמון סרסואלה.

הארמון הוא בבעלות המדינה, ומנוהל על ידי סוכנות ציבורית של משרד הנשיאות. הוא ממוקם ברחוב בלן, במערב המרכז העסקים הראשי של מדריד, ממזרח לנהר מנסנרס. מספר חדרים בארמון פתוחים בקביעות לקהל הרחב, מלבד במהלך פעילות ממשלתית.

בשנת 2023 ליד הארמון נפתחה גלריית האוסף המלכותי.
## היסטוריה
הארמון הוקם באתר שבו ניצב במאה ה-9 אלקזאר (מצודה גדולה), ליד העיירה מג'ריט; המצודה נבנתה על ידי מוחמד הראשון מקורדובה. בשנת 1036 ירשה אותה הטאיפה המורית העצמאית של טולדו. לאחר נפילת מדריד לידי אלפונסו השישי מממלכת קסטיליה, מלכי קסטיליה כמעט לא השתמשו במצודה. ב-1329 כינס שם לראשונה המלך אלפונסו האחד עשר את ה"קורטס" של מדריד. פליפה השני העביר את חצר המלוכה שלו למדריד ב-1561.

במאה ה-16 נבנה באתר אלקזאר אחר ("המצודה הישנה"), אך הוא נשרף ב-24 בדצמבר 1734. פליפה החמישי הורה לבנות ארמון חדש באותו מיקום, והבנייה נמשכה בין השנים 1738–1755. המבנה עוצב בסגנון ברניני על ידי האדריכלים פיליפו יוברה וג'ובאני בטיסטה סצ'טי. המלך קרלוס השלישי היה הראשון שהתגורר בארמון זה לאחר סיום בנייתו.

המלך האחרון שהתגורר בארמון באופן רציף היה אלפונסו השלושה עשר, שמלך עד 1931. שליט נוסף שהתגורר לאחר מכן בארמון היה מנואל אסאניה, נשיא הרפובליקה הספרדית השנייה, שפעל עד 1939; בתקופה זו נודע הארמון בשם "הארמון הלאומי". 

שטח רצפות הארמון הוא 135,000 מטר מרובע, והוא כולל 3,418 חדרים. הוא נחשב לארמון הגדול ביותר באירופה על פי שטח הרצפה. הבנייה ועיצוב החדרים כוללים שימוש בחומרים יוקרתיים, ובארמון מוצגות יצירות אמנות רבות של אמנים נודעים (כגון קראווג'ו, ולסקס, פרנסיסקו דה גויה). אוספים נוספים בעלי חשיבות אמנותית והיסטורית השמורים בארמון הם אוסף כלי נשק, פורצלן, שעונים, רהיטים וכלי כסף. כן מוצג בו האוסף השלם היחיד בעולם של כלי קשת מסוג סטרדיוואריוס.

## קישורים חיצוניים

* 

קטגוריה:מדריד: מבנים
קטגוריה:מבנים שתכנן פיליפו יוברה
אויגן מיינדל

גנרל **אויגן מיינדל** (בגרמנית: **Eugen Meindl**; 16 ביולי 1892 – 24 בינואר 1951) היה מפקד בכיר בוורמאכט שפיקד על כוחות במלחמת העולם השנייה.

## ביוגרפיה
### קריירה מוקדמת
מיינדל נולד ב-16 ביולי 1892 בדונאושינגן, שהשתייכה לאימפריה הגרמנית. בשנת 1912 התגייס מיינדל לצבא הגרמני הקיסרי, והצטרף לרגימנט הארטילריה ה-76 (באדן ה-5), ולחם בשורותיו במלחמת העולם הראשונה. ב-18 באפריל 1917 הועלה לדרגת אובר-לויטננט, ולקראת סוף המלחמה מונה לעוזר מפקד אגד הארטילריה ה-52. על פעולותיו בקרבות קיבל את עיטורי צלב הברזל דרגה ראשונה ושנייה, וצלב הכבוד של מלחמת העולם 1914/1918.

לאחר המלחמה נשאר מיינדל ברייכסווהר, ומילא בו תפקידי פיקוד ומטה. ב-1 באפריל 1934 הועלה מיינדל לדרגת מיור, וב-15 באוקטובר 1935 מונה למפקד הגדוד ה-1 ברגימנט הארטילריה ה-5. ב-1 באוגוסט 1936 הועלה לדרגת אוברסט לויטננט, ב-10 בנובמבר 1938 מונה למפקד רגימנט הארטילריה ההררית ה-112, וב-1 באפריל 1939 הועלה לדרגת אוברסט.

### מלחמת העולם השנייה
עם פרוץ המלחמה היה מיינדל מפקד רגימנט הארטילריה ההררית ה-112, ולחם עמו במהלך המערכה בפולין כחלק מהדיוויזיה ההררית ה-3 במסגרת הקורפוס ה-18, ולאחר מכן לחם עמו במהלך המערכה בנורווגיה כחלק מהדיוויזיה ההררית ה-3. ב-1 בספטמבר 1940 מונה מיינדל למפקד רגימנט הסער של הלופטוואפה ה-1, וב-1 בינואר 1941 הועלה לדרגת גנרל מיור. במאי 1941 פיקד מיינדל על הרגימנט שבינתיים הפך לרגימנט הצנחנים ה-1 במהלך הקרב על כרתים, וב-12 במאי נפצע קשה במהלך הלחימה. ב-14 ביוני 1941 קיבל מיינדל על פעולותיו בכרתים את עיטור צלב האבירים של צלב הברזל, ובחורף 1941 מונה למפקד קבוצת הקרב מיינדל, שהפכה ב-26 בפברואר 1942 לדיוויזיית השדה של הלופטוואפה מיינדל, ולחמה כחלק מהארמייה ה-16. ב-27 ביולי 1942 קיבל מיינדל את עיטור הצלב הגרמני בזהב, וב-26 בספטמבר 1942 מונה למפקד הקורפוס האווירי ה-13. ב-1 בפברואר 1943 הועלה מיינדל לדרגת גנרל לויטננט, באמצע יולי 1943 מונה מיינדל למקד יחידות הקרקע של הלופטוואפה, וב-5 בנובמבר 1943 מונה למפקד קורפוס הצנחנים ה-2. ב-1 באפריל 1944 הועלה מיינדל לדרגת גנרל חיל הצנחנים, ובמאי הועבר תחת פיקוד הארמייה השביעית עימה לחם במערכה בנורמנדי. ב-31 באוגוסט 1944 קיבל מיינדל על פעולותיו בקרב פאלז תוספת עלי אלון לעיטור צלב האבירים של צלב הברזל, ובספטמבר לחם בהולנד כחלק מארמיית הצנחנים הראשונה לבלימת מבצע מרקט גארדן. מיינדל לחם עם הקורפוס שבפיקודו, כחלק מארמיית הצנחנים הראשונה בקרבות בהולנד ובצפון גרמניה. ב-8 במאי 1945 קיבל מיינדל תוספת חרבות לעיטור צלב האבירים של צלב הברזל, ולאחר מכן נכנע בראש כוחותיו לכוחות בעלות הברית.

### לאחר המלחמה
ב-29 בספטמבר 1947 שוחרר מיינדל מהשבי. לאחר שחרורו התגורר מיינדל במינכן עד למותו ב-24 בינואר 1951.

## קישורים חיצוניים

* אויגן מיינדל באתר lexikon-der-wehrmacht 

## הערות שוליים

קטגוריה:גנרלים בלופטוואפה
קטגוריה:מעוטרי צלב הברזל
קטגוריה:מעוטרי צלב האבירים עם עלי אלון וחרבות
קטגוריה:מעוטרי הצלב הגרמני בזהב
קטגוריה:מפקדי גייסות גרמניה במלחמת העולם השנייה
קטגוריה:חיילי הרייכסווהר
קטגוריה:אנשי צבא גרמנים במלחמת העולם הראשונה
קטגוריה:המערכה בנורמנדי: אישים
קטגוריה:גרמנים שנשבו במלחמת העולם השנייה
קטגוריה:גרמנים שנולדו ב-1892
קטגוריה:גרמנים שנפטרו ב-1951
מנוע הליקון דו-שכבתי

**מנוע הליקון דו-שכבתי** הוא אב טיפוס של מנוע פלזמה שפותח למטרות הנעה בחלל. הוא נוצר על ידי המדען אוסטרלי ד"ר כריסטין צ'ארלס, ומבוסס על טכנולוגיה שהומצאה על ידי פרופ 'רוד בוזוול, שניהם מהאוניברסיטה הלאומית של אוסטרליה.

העיצוב אומת על ידי סוכנות החלל האירופית, המשתתפת בפיתוח שלו.

## תאוריה
מנוע הליקון דו-שכבתי (HDLT) הוא סוג של מנוע פלזמה, אשר פולט גז מיונן במהירות גבוהה כדי לספק דחף לחללית. במדחף זה, הגז מוזרק לתוך תא דמוי צינור (צינור המקור) עם קצה אחד פתוח. גלי רדיו במתח (13.56 MHz בעיצוב אב הטיפוס) נישלחים לאנטנה מיוחדת העוטפת את התא. הקרינה האלקטרומגנטי הנפלטת מהאנטנה גורמת לגז להישבר וליצור פלזמה. האנטנה גורמת לגל הליקון בפלזמה, אשר בתורו מחמם לפלזמה נוספת. למכשיר יש שדה מגנטי קבוע פחות או יותר בצינור המקור (המסופק על ידי סולנואידים באב הטיפוס), אבל השדה המגנטי נחלש ומהירות יורדת במרחק מה מצינור המקור, מה שאלול להיחשב כסוג של זרבובית מגנטית. בפועל, יש הבדל ברור בין הפלזמה בצפיפות הגבוהה בתוך אזור המקור, והפלזמה בצפיפות הנמוכה בפליטה, אשר מזוהה עם השינוי החד בפוטנציאל חשמלי (שנובע הירידת השדה המגנטי). תכונות הפלזמה משתנות במהירות על פני גבול זה, אשר ידוע כשכבה כפולה חשמלית. הפוטנציאל החשמלי הוא הרבה יותר גבוה בתוך אזור המקור מאשר בפליטה, וזה משרת את שתי המטרות: לרתק את רוב האלקטרונים, ולהאיץ יונים הרחק מאזור מקור. די אלקטרונים בורחים מאזור המקור כדי להבטיח שהפלזמה בפליטה היא נייטרלית. כמו רוב המכשירים הנעים באמצעות יוניים, HDLT הוא מדחף בעל דחף נמוך, אבל בעל דחף סגולי גבוה (ISP). תמרון אב טיפוס בקוטר 15 סנטימטרים, המופעל במצב של שדה מגנטי נמוך, עבר בדיקת דחף ראשונית כבר בשנת 2010, לעומת זאת, שיטת בדיקה מלאה יותר תהיה צריכה לחשב את הדחף הכולל כראוי. נכון לעכשיו, אב טיפוס התמרון הסופי עובר בדיקות במתקן הסימולציה החלל המכונה "Wombat XL" הממוקם במצפה האוניברסיטה הלאומית (ANU) בהר "Stromlo" האוסטרלי.

ל-HDLT שני יתרונות עיקריים על פני רוב עיצובי מנוע יונים אחרים. ראשית, הוא יוצר שדה חשמלי המאיץ יונים מבלי להכניס מרכיבים לא אמינים כמו רשתות מתח גבוהות בפלזמה. שנית, מנטרל אינו נחוץ, שכן יש מספר שווה של אלקטרונים ויונים (טעונים בנפרד) חיוביים נפלטים. אז, בלי חלקים נעים ובלי רגישות לשחיקה, ד"ר צ'ארלס מסביר, "כל עוד אתה מספק את הכח והדלק אתה יכול לנסוע לנצח."

## יישומים
היישום העיקרי בעיצוב מדחף זה מיועד לשמירת תחנת לוויין, למסלולים לוויינים נמוכים (LEO) למסלול גיאוסינכרוני ויישומי חלל עמוקים. בעוד עיצוב זה יכול לספק טווח של 50 שנות חיים, או חיסכון של 1000 ליברות (≈454 קילוגרם) של משקל שיגור ללוויינים גדולים סוג זה של מדחף יכול גם להפחית באופן משמעותי את האורך של נסיעות בין-כוכביים. לדוגמה, נסיעה למאדים יכול להתקצר ל-3 חודשים במקום 8 עד 9 חודשים עם רקטות כימיות רגילות.

## מקורות
* פיתוח מנוע הליקון דו-שכבתי - אתר בANU (באנגלית).
* סוכנות החלל האירופית: סוכנות החלל האירופית מאיצה לקראת מדחף חלל חדש (באנגלית).
* הפטנט 'ד"ר בוזוול וצ'ארלס (באנגלית).
* תמרון פלזמה נבדק למשימת מאדים (באנגלית).
* אוסטרליה בניין יון הדקר (2012) (באנגלית).
* מעבדה להנעת ESA (באנגלית).
* צנצנת פלזמה לכוכבים (2014) (באנגלית).
## ראו גם
*מנוע פלזמה.
* רקטת מגנטו-פלזמה בעלת מתקף סגולי משתנה.

קטגוריה:רכיבי חללית
קטגוריה:שיטות הנעה של חללית
אדגר זליגמן

ממוזער|שמאל|250px|מפעל פלדה בלגי, כביש גולדהוק, W12 - פועלים 1918, אדגר זליגמן
**אדגר אייזק זליגמן** (באנגלית: **Edgar Isaac Seligman**; 14 באפריל 1867 – 27 בספטמבר 1958) היה סייף יהודי-בריטי, בעל 2 מדליות כסף אולימפיות בדקר. הוא הגבר הבריטי היחידי שזכה באליפות בריטניה בכל שלושת סוגי הנשק בסיף, בדקר (1904 ו-1906) ברומח (1906 ו-1907) ובחרב (1923 ו-1924). נוסף לכך, הוא היה אמן וצייר.

## ביוגרפיה
זליגמן נולד בסן פרנסיסקו, קליפורניה, ארצות הברית להורים יהודים מהגרים מגרמניה. הוא לחם במלחמת הבורים במסגרת גדוד פרשים מתנדבים בדרגת רב-טוראי. אחיו, הרברט, שימש כבריגדיר גנרל.

זליגמן היה צייר מוכשר והוא הציג את עבודותיו באקדמיה המלכותית לאמנויות ובחברה לאמנות  בלונדון.

### קריירה כסייף
באולימפיאדת אתונה (1906) זכה זליגמן במדליית כסף בתחרות בדקר קבוצתי.

באולימפיאדת לונדון (1908) זכה זליגמן במדליית כסף בתחרות בדקר קבוצתי, אחרי צרפת ולפני בלגיה, לאחר שהשתתף בשלב המוקדמות עם קבוצתו נגד דנמרק. בשורות הנבחרות הזוכות במדליות סייפו שלושה סייפים יהודים: בנבחרת צרפת ז'אן שטרן ואלכסנדר ליפמן ובנבחרת בלגיה פאול אנספך. בתחרות בדקר אישי הוא הפסיד בקרב הראשון.

באולימפיאדת סטוקהולם (1912) זכה זליגמן במדליית כסף בתחרות בדקר קבוצתי. בתחרות בדקר אישי הוא סיים במקום שישי כללי לאחר שניצח שני קרבות בשלב הגמר מתוך 7 קרבות ובמקום שישי בתחרות ברומח אישי לאחר שניצח שלושה קרבות בשלב הגמר מתוך 7 קרבות.

באולימפיאדת אנטוורפן (1920) סיים זליגמן במקום חמישי בתחרות קבוצתית בדקר ובמקום שביעי בתחרות קבוצתית ברומח.

באולימפיאדת פריז (1924) סיים זליגמן במקום שמיני. בשלושת הסיבובים הראשונים בתחרות האישית ברומח הוא ניצח ב-12 קרבות מתוך 13. בסיבוב הגמר הוא החליק בקרב השני ומתח את שריריו ונאלץ לפרוש. בשלב רבע הגמר הוא ניצח את רוג'ה דוקרט מצרפת שזכה לבסוף במדליית הזהב.

## קישורים חיצוניים

## הערות שוליים

קטגוריה:אמריקאים ילידי קליפורניה
קטגוריה:סן פרנסיסקו: אישים
קטגוריה:אמנים יהודים בריטים
קטגוריה:סייפים יהודים בריטים
קטגוריה:ציירים יהודים בריטים
קטגוריה:משתתפים יהודים באולימפיאדת אתונה (1906)
קטגוריה:סייפים באולימפיאדת לונדון (1908)
קטגוריה:סייפים באולימפיאדת סטוקהולם (1912)
קטגוריה:משתתפי אולימפיאדת אנטוורפן (1920)
קטגוריה:משתתפי אולימפיאדת פריז (1924)
קטגוריה:משתתפים יהודים באולימפיאדת לונדון (1908)
קטגוריה:משתתפים יהודים באולימפיאדת סטוקהולם (1912)
קטגוריה:בריטים שנולדו ב-1867
קטגוריה:בריטים שנפטרו ב-1958
הסקה סטטיסטית

**הסקה סטטיסטית** או **סטטיסטיקה היסקית** היא תהליך שבו מסיקים מסקנות על התכונות של התפלגות כלשהי, על בסיס ניתוח של מידע אמפירי. הניתוח של המידע מאפשר להסיק מסקנות לגבי התכונות של האוכלוסייה: בפרט ניתן להשתמש בניתוח בשביל לבצע בדיקת השערות ובשביל למצוא אומדנים לפרמטרים של האוכלוסייה. בעוד הסטטיסטיקה התיאורית עוסקת בתכונות של המדגם עצמו, ולכן אינה מניחה שבהכרח האוכלוסייה גדולה מהמדגם, ההנחה במסגרת הניתוח של הסטטיסטיקה ההיסקית היא שהאוכלוסייה גדולה יותר (בדרך כלל הרבה יותר) מכמות הפרטים שלגביהם בפועל נאסף המידע; כלומר ההנחה היא שהמידע שנאסף נדגם מתוך אוכלוסייה גדולה יותר.

## הסבר כללי
הסקה סטטיסטית מאפשרת לטעון טענות לגבי האוכלוסייה כולה, על אף שצפינו רק בחלק מתוך אוכלוסייה זו אותו דגמנו (באופן אקראי). תהליך ההסקה הסטטיסטית מתחיל בבחירת מודל סטטיסטי של התהליך שבאמצעותו נוצר המידע, שנותן לנו להניח מהי צורת ההתפלגות של המידע, ולאחר מכן הסקת מסקנות מהמידע שנאסף תחת ההנחות של המודל. מספר סטטיסטיקאים ידועים התבטאו בנושא ואמרו שבדרך כלל הבעיה הקשה ביותר בהסקה סטטיסטית היא התרגום של בעיות במציאות למודל סטטיסטי מתאים.

## דוגמאות לשימוש בהסקה סטטיסטית
* אמידה נקודתית – מתן ההערכה/האומדן הטוב ביותר עבור פרמטר מסוים.
* אמידה של טווח – מציאת טווח מסוים שהסיכוי שהפרמטר האמיתי נמצא בתוכו הוא גבוה. אם הטווח הוא קטע רציף, הוא נקרא רווח בר-סמך, ומידת הוודאות לגבי הימצאותו של הפרמטר בטווח זה נקרא "רמת סמך".
* בדיקת השערות – ניסוח השערה ובדיקה אם ניתן לדחות אותה ברמה מסוימת של ודאות.
* סיווג של המידע לקבוצות וניתוח אשכולות.

## ראו גם
* כיול (סטטיסטיקה)
* למידת מכונה

## קישורים חיצוניים

* 

## ביאורים

קטגוריה:סטטיסטיקה
ז'ורנישצ'ה

**ז'ורנישצ'ה** (באוקראינית: **Жорнище**; בפולנית: **Żornyszcze**; ביידיש: **זשאָרניטש**) הוא כפר במחוז ויניצה שבאוקראינה, בו התקיימה עד השואה קהילה יהודית גדולה.

## תולדות היישוב
בתחילה היה הכפר בבעלות משפחות אצולה פולניות, ובחלוקת פולין השנייה בשנת 1793 נכלל בתחום האימפריה הרוסית.

## יהודי ז'ורנישצ'ה
בשנות העשרים של המאה ה-20 נמנו בכפר כ-1,000 יהודים. בתקופה הסובייטית פעל בכפר בית ספר יידי.

ב-16 ביולי 1941, במהלך מבצע ברברוסה, נכבש הכפר בידי הגרמנים, ואלו רצחו בו תוך זמן קצר 13 יהודים, והרסו את בית הכנסת המקומי, תוך שוד רכוש היהודים בכפר.

בספטמבר 1941 רוכזו כ-500 יהודי הכפר הנותרים בגטו שהוקם בו, אליו הובאו גם פליטים יהודים מוויניצה הסמוכה. ב-27 במאי 1942 גורשו כל יושבי הגטו לאילינצי, ונרצחו שם.

## קישורים חיצוניים

* 
* 

קטגוריה:גטאות באוקראינה
קטגוריה:מחוז ויניצה: יישובים
קטגוריה:מחוז ויניצה: עיירות יהודיות
ז'לובין

**ז'לובין** (בבלארוסית: **Жло́бін**, ברוסית: **Жло́бин**, בפולנית: **Žlobin**) היא עיר במחוז הומל שבבלארוס, על גדת נהר דניפר, בה התקיימה עד השואה קהילה יהודית.

## תולדות היישוב
ז'לובין נזכרת לראשונה בתחילת המאה ה-16. בחלוקת פולין השנייה בשנת 1793 נכללה העיר בתחום האימפריה הרוסית. בשנת 1880 פרצה דליקה גדולה בעיר, אשר כילתה את כל בתי הכנסת בה.

## יהודי ז'לובין
[שמאל|ממוזער|[בית כנסת בעיר, ראשית המאה ה-20]]
טרם מלחמת העולם השנייה חיו בעיר כ-3,700 יהודים, כחמישית מכלל תושביה. בתקופה הסובייטית פעל בעיר בית ספר יידי.

ב-14 באוגוסט 1941, במהלך מבצע ברברוסה, נכבשה העיר בידי הגרמנים, ואלו הטילו עד מהרה גזירות שונות על יהודיה. בהמשך, רוכזו יהודי העיר בשני גטאות שהוקמו בה.

בכ"ה בניסן ה'תש"ב, 12 באפריל 1942 נרצחו כ-1,200 היהודים שנותרו בעיר ליד הכפר הסמוך לבדווקה.

## קישורים חיצוניים

* 
* 
* 

קטגוריה:מחוז הומל: ערים
קטגוריה:קהילות יהודיות בבלארוס
קטגוריה:גטאות בבלארוס
זלינקה

**זלינקה** (ברוסית: **Злы́нка**) היא עיירה במחוז בריאנסק שבמערב רוסיה, על גדת נהר זלינקה, בה התקיימה עד השואה קהילה יהודית.

זלינקה נוסדה בשנת 1702, ובשנת 1925 הוענקו לה זכויות עיר.

## יהודי זלינקה
טרם פרוץ מלחמת העולם השנייה חיו בעיירה כ-450 יהודים. ב-25 באוגוסט 1941, במהלך מבצע ברברוסה, נכבשה העיירה בידי הגרמנים, ואלו רצחו תוך זמן קצר 27 מיהודיה, לאחר שנכלאו כשבוע ללא מזון ושתייה.

כעבור כחודש רוכזו כ-200 עד 230 היהודים שנותרו בעיירה במבנה תחזוקה סגור בסמוך לעיירה. ב-15 בפברואר 1942 נרצחו כל יושבי המבנה בתעלות נגד טנקים בידי גרמנים ושוטרים מקומיים.

## קישורים חיצוניים

* 
* 
* 

קטגוריה:מחוז בריאנסק: ערים
זמבין

**זמבין** (בבלארוסית: **Зе́мбін**; ברוסית: **Зембин**, בפולנית: **Ziembin**) הוא כפר במחוז מינסק שבבלארוס, בו התקיימה עד השואה קהילה יהודית גדולה.

## תולדות היישוב
היישוב נזכר לראשונה בשנת 1526, עת היה בבעלות משפחת רדזיוויל. בשנת 1783 הוענקו ליישוב זכויות עיר, אשר ניטלו ממנו בהמשך. בחלוקת פולין השנייה בשנת 1793 נכלל היישוב בתחום האימפריה הרוסית.

## יהודי זמבין
שמאל|ממוזער|אנדרטה באתר רצח יהודי גטו זמבין
בשנות העשרים של המאה ה-20 חיו ביישוב כ-800 יהודים, כמחצית מתושביו. בתקופה הסובייטית פעל בכפר בית ספר יידי.

בתחילת יולי 1941 נכבש הכפר בידי הגרמנים, ותוך שבוע הוטלו על יהודיו גזירות שונות, ובהן חובת ענידת טלאי צהוב, חובת תשלום סכומי כופר, חובת ביצוע עבודות כפייה ואיסור על קשר עם לא יהודים. בד בבד, רוכזו יהודי הכפר בגטו קטן שהוקם בו, אשר הוקף בגדר תיל.

ב-18 באוגוסט 1941 פשטו על הגטו שביישוב אנשי ס"ס ושוטרים בלארוסים, ורצחו את כל יושביו בסמוך לכפר.

## קישורים חיצוניים

* 
* 

קטגוריה:גטאות בבלארוס
קטגוריה:מחוז מינסק: עיירות יהודיות
טינה סטרובוס

[ממוזער|מרי בוכטר-סכוטה, [בראם פאיס וטינה סטרובוס ביום קבלת התואר קבלת התואר בפיזיקה של בראם ב-1941|טקסט=]]
**טינה סטרובוס** (בהולנדית: **Tina Strobos**, ובמקור - **Tineke Buchter**) (19 במאי 1920 – 27 בפברואר 2012) הייתה פעילת המחתרת ההולנדית בתקופת מלחמת העולם השנייה וחסידת אומות העולם מהולנד.

סטרובוס באה ממשפחת אתאיסטים סוציאליסטים שקלטו פליטים בלגים ואוסטרים בשנות מלחמת העולם הראשונה.

סטרובוס דיברה גרמנית שוטפת. לתקופה קצרה, היא הייתה מאורסת לפיזיקאי יהודי בשם אברהם (בראם) פאיס, אך אירוסיהם בוטלו בשנת 1943. למרות ביטול האירוסין שניהם נשארו חברים טובים וטינה ארגנה את הסתרתו של אברהם ב-19 במרץ 1943. טינה גם הצליחה להסתיר את הוריו בחווה, שם היא ביקרה אותם לעיתים קרובות.

## פעילותה בתקופת השואה להצלת יהודים

בשנות מלחמת העולם השנייה הייתה טינה סטרובוס סטודנטית לרפואה באמסטרדם שבהולנד. ביחד עם אמה וסבתה היא סייעה במציאת מקלט ליותר ממאה פליטים יהודים - ארבעה או חמישה בכל פעם - במסגרת פעילותה במחתרת ההולנדית שהתנגדה לכיבוש הנאצי. כך היא הצילה למעלה מ-100 יהודים, ביניהם היה האמן היהודי מרטין מוניקנדם . הפליטים השתכנו לתקופת מה בביתה, ששכן כעשר דקות הליכה מביתה של אנה פרנק. כמו כן, היא העבירה ליהודים שהסתתרו בחוות מחוץ לעיר תלושי מזון וידיעות, וכן העבירה לפעילי המחתרת ההולנדית מכשירי רדיו וכלי נשק.

היא נתפסה על ידי הגסטפו ונחקרה תשע פעמים במהלך המלחמה, אך היא לא מסרה כל מידע ושוחררה מפאת חוסר ראיות.

## לאחר המלחמה
לאחר המלחמה היגרה סטרובוס לארצות הברית והייתה רופאה ופסיכיאטרית ילדים.

## הוקרה
*בשנת 1989 הכיר יד ושם בטינה סטרובוס ובאמה, מרי סכוטה (Marie Schotte), כחסידות אומות העולם.
*בשנת 1998 זכתה במדליית אליזבת בלקוול .

## קישורים חיצוניים

* 
* סרטון דוקומנטרי על טינה סטרובוס - HHREC - Tina Strobos Tribute Video.
* כתבה על דיוקנה של ד"ר טינה סטרובוס.
* כתבה באנגלית על ד"ר טינה סטרובוס.
* כתבת עיתון מ-2009 על ד"ר טינה סטרובוס.
* 
* 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:הולנדיות חסידות אומות העולם
קטגוריה:מצילים בשואה: הולנד
קטגוריה:חברי המחתרת ההולנדית
קטגוריה:זוכות מדליית אליזבת בלקוול
קטגוריה:רופאות הולנדיות
קטגוריה:פסיכיאטריות
קטגוריה:פסיכיאטרים הולנדים
קטגוריה:רופאות המאה ה-20
קטגוריה:מהגרות מהולנד לארצות הברית
קטגוריה:הולנדיות שנולדו ב-1920
קטגוריה:הולנדים שנולדו ב-1920
קטגוריה:הולנדיות שנפטרו ב-2012
קטגוריה:הולנדים שנפטרו ב-2012